b'\n_START_ARTICLE_\nSent Lusija\n_START_SECTION_\nIstorija\n_START_PARAGRAPH_\nSent Lusija - viena i\xc5\xa1 Prie\xc5\xa1v\xc4\x97jini\xc5\xb3 Antil\xc5\xb3 sal\xc5\xb3, vard\xc4\x85 gavusi nuo \xc5\xa0ventosios Liucijos. Pirmieji europie\xc4\x8diai saloje apsilank\xc4\x97 apie 1500 m. Pirm\xc4\x85j\xc4\x85 kolonizacij\xc4\x85 \xc4\xafvykd\xc4\x97 Pranc\xc5\xabzija 1660 m. Did\xc5\xbeioji Britanija vald\xc4\x97 sal\xc4\x85 nuo 1663-\xc5\xb3j\xc5\xb3 iki 1667-\xc5\xb3j\xc5\xb3, v\xc4\x97liau 14 kart\xc5\xb3 kovojo d\xc4\x97l \xc5\xa1ios salos su Pranc\xc5\xabzija, kol galiausiai visi\xc5\xa1kai u\xc5\xbevald\xc4\x97 Sent Lusij\xc4\x85 1814 m. Nuo 1958 iki 1962 m. \xc5\xa1alis buvo Vest Indijos federacijos dalis. Nepriklausoma \xc5\xa1alimi Sent Lusija tapo 1979 m. vasario 22 d.\n_START_SECTION_\nPolitin\xc4\x97 sistema\n_START_PARAGRAPH_\nSent Lusija - Brit\xc5\xb3 Taut\xc5\xb3 Sandraugai priklausanti valstyb\xc4\x97. Faktinis \xc5\xa1alies vadovas - Anglijos karalien\xc4\x97, atstovaujama generalgubernatoriaus. \xc5\xa0is skiria premjer\xc4\x85 ir tvirtina ministr\xc5\xb3 taryb\xc4\x85. \xc4\xaestatym\xc5\xb3 leidybos vald\xc5\xbeia priklauso dviej\xc5\xb3 r\xc5\xabm\xc5\xb3 parlamentui - Asambl\xc4\x97jos R\xc5\xabmams (17 nari\xc5\xb3) ir Senatui (11 nari\xc5\xb3). Galioja 1979 m. konstitucija._NEWLINE_Sent Lusija priklauso Karib\xc5\xb3 bendrijai (CARICOM) ir Ryt\xc5\xb3 Karib\xc5\xb3 valstybi\xc5\xb3 organizacijai (OECS).\n_START_SECTION_\nGeografija\n_START_PARAGRAPH_\nVulkanin\xc4\x97 Sent Lusijos sala yra labiau kalnuota nei daugelis kit\xc5\xb3 Karib\xc5\xb3 j\xc5\xabros sal\xc5\xb3. Auk\xc5\xa1\xc4\x8diausia jos vieta Mount Gimie i\xc5\xa1kyla 950 m vir\xc5\xa1 j\xc5\xabros lygio. Saloje yra vienas i\xc5\xa1 keleto ugnikalni\xc5\xb3 pasaulyje, \xc4\xaf kurio krater\xc4\xaf galima \xc4\xafva\xc5\xbeiuoti automobiliu. Kitos dvi vir\xc5\xa1ukaln\xc4\x97s saloje vadinamos Pitono kalnais. Sl\xc4\x97nis tarp j\xc5\xb3 yra viena gra\xc5\xbeiausi\xc5\xb3 viet\xc5\xb3 visame Karib\xc5\xb3 salyne. 2 909 hektar\xc5\xb3 teritorija, apimanti Piton\xc5\xb3 kalnus, nuo 2004 m. yra \xc4\xaftraukta \xc4\xaf UNESCO pasaulio paveldo objekt\xc5\xb3 s\xc4\x85ra\xc5\xa1\xc4\x85._NEWLINE_Sent Lusijos sostin\xc4\x97 yra Kastris, jame gyvena tre\xc4\x8ddalis salos populiacijos. I\xc5\xa1 kit\xc5\xb3 Karib\xc5\xb3 valstybi\xc5\xb3 sostini\xc5\xb3 jis i\xc5\xa1siskiria paprasta, ta\xc4\x8diau spalvinga architekt\xc5\xabra. Keliautojams Kastris pristatomas kaip juvelyr\xc5\xb3 sostin\xc4\x97._NEWLINE_Sent Lusijos kalnai mi\xc5\xa1kingi, juose teka daug srauni\xc5\xb3 upi\xc5\xb3. Vulkanin\xc4\x97s p\xc4\x97dsakai pastebimi daugelyje salos viet\xc5\xb3. Sufrierre, miestelyje, vir\xc5\xa1 kurio kyla ugnikalni\xc5\xb3 vir\xc5\xa1\xc5\xabn\xc4\x97s, liko ugnikalnio krateris ir kunkuliuojantys purvo klanai. \xc4\xae pietus nuo salos vidurio plyti sritis su 18 ugnikalni\xc5\xb3 ir daugyb\xc4\x97s krateri\xc5\xb3 grandine. Saloje daug papl\xc5\xabdimi\xc5\xb3, kai kurie pietvakariniai apne\xc5\xa1ti juodu vulkaniniu sm\xc4\x97liu._NEWLINE_Salos klimatas yra tropinis, \xc5\xa1velninamas \xc5\xa1iaur\xc4\x97s ryt\xc5\xb3 v\xc4\x97j\xc5\xb3. Lietingas sezonas trunka nuo gegu\xc5\xbe\xc4\x97s iki gruod\xc5\xbeio. Rifai aplink sal\xc4\x85 apgyvendinti daugyb\xc4\x97s ret\xc5\xb3 \xc5\xbeuv\xc5\xb3 r\xc5\xab\xc5\xa1i\xc5\xb3, tinkami snorkelingui ir nardymui.\n_START_SECTION_\nEkonomika\n_START_PARAGRAPH_\n\xc5\xbdem\xc4\x97s \xc5\xabkis Sent Lusijoje sudaro 5\xc2\xa0% salos Bendrojo vidaus produkto (BVP).Pagal i\xc5\xa1auginam\xc5\xb3 banan\xc5\xb3 derli\xc5\xb3 Sent Lusija tarp Karib\xc5\xb3 j\xc5\xabros valstybi\xc5\xb3 antra. \xc5\xbdem\xc4\x97s \xc5\xabkyje dirba apie 22\xc2\xa0% \xc5\xa1alies darbo j\xc4\x97gos. Pagrindiniai \xc5\xbeem\xc4\x97s \xc5\xabkio produktai yra kokosai, bananai, kakava ir citrusiniai vaisiai. Daugiausiai auginami bananai ir kokosai. Vald\xc5\xbeia skatina gyventojus auginti mangus, avokadus, kakav\xc4\x85, kaip papildomus ar pelno produktus. Vandenyse aplink sal\xc4\x85 \xc5\xbevejojama: 2000 m. sugauta 1795 t \xc5\xbeuv\xc5\xb3, ypa\xc4\x8d tun\xc5\xb3 ir korifen\xc5\xb3._NEWLINE_Pramon\xc4\x97 Sent Lusijoje sudaro 15\xc2\xa0% salos BVP. Pramon\xc4\x97je dirba apie 25\xc2\xa0% salos darbo j\xc4\x97gos. Gaminami alkoholiniai g\xc4\x97rimai, apranga, apdirbami kokosai, citrinos, surenkami elektroniniai prietaisai._NEWLINE_Eksportuojami bananai, apranga, kokosai, kakava, citrusiniai vaisiai. Importuojamas maistas, chemikalai, degalai, \xc4\xafvairios ma\xc5\xa1inos, transporto \xc4\xafranga. Pagrindiniai \xc5\xa1alies main\xc5\xb3 partneriai yra Did\xc5\xbeioji Britanija ir JAV.\n_START_SECTION_\nDemografija\n_START_PARAGRAPH_\nDid\xc5\xbeioji dauguma (82,5\xc2\xa0%) salos gyventoj\xc5\xb3 yra juodaod\xc5\xbeiai. 11,9\xc2\xa0% gyventoj\xc5\xb3 yra mai\xc5\xa1ytos ras\xc4\x97s, 2,4\xc2\xa0% indi\xc5\xa1kos kilm\xc4\x97s, 1\xc2\xa0% baltieji (pranc\xc5\xabz\xc5\xb3, angl\xc5\xb3, airi\xc5\xb3 kilm\xc4\x97s). Taip pat yra \xc5\xa1iek tiek libanie\xc4\x8di\xc5\xb3, sir\xc5\xb3, i\xc5\xa1 Ryt\xc5\xb3 Azijos kilusi\xc5\xb3 gyventoj\xc5\xb3. Oficiali Sant Lusijos kalba yra angl\xc5\xb3, ta\xc4\x8diau tarp gyventoj\xc5\xb3 (80\xc2\xa0%) paplitusi kreolin\xc4\x97 kalba (Kw\xc3\xa9y\xc3\xb2laka), sudaryta i\xc5\xa1 pranc\xc5\xabz\xc5\xb3, angl\xc5\xb3, karib\xc5\xb3 ir afrikieti\xc5\xa1k\xc5\xb3 kalb\xc5\xb3._NEWLINE_Dauguma Sent Lusijos gyventoj\xc5\xb3 yra krik\xc5\xa1\xc4\x8dionys: 70\xc2\xa0% - katalikai, 7\xc2\xa0% - Septintosios Dienos adventistai, 6\xc2\xa0% - sekmininkai, 2\xc2\xa0% - evangelikai, 2\xc2\xa0% - anglikonai, 2\xc2\xa0% - rastafarie\xc4\x8diai._NEWLINE_Vidutin\xc4\x97 gyvenimo trukm\xc4\x97 - 72,31 m. (2000 m.). Ra\xc5\xa1tingumas - 67\xc2\xa0%.\n_START_SECTION_\nKult\xc5\xabra\n_START_PARAGRAPH_\nSent Lusijai b\xc5\xabdinga karibieti\xc5\xa1ka kult\xc5\xabra - briti\xc5\xa1kos, pranc\xc5\xabzi\xc5\xa1kos ir afrikieti\xc5\xa1kos kult\xc5\xabros mi\xc5\xa1inys. Kaip ir kitur Karibuose, Sent Lusijoje kalbama kreol\xc5\xb3 kalba (orig. kw\xc3\xa9y\xc3\xb2l), populiari regio, d\xc5\xbeiazo, soca muzika, vyksta spalvingi karnavalai._NEWLINE_Sent Lusija, nepaisant to, kad yra ma\xc5\xbea \xc5\xa1alis, turi net 2 Nobelio premij\xc5\xb3 laureatus - ekonomist\xc4\x85 Arthur Lewis ir poet\xc4\x85 Derek Walcott.'